CELEX: C2004/156/07
Language: da
Date: 2004-06-12 00:00:00
Title: Sag C-167/04 P: Appel iværksat den 5. april 2004 af JCB Service til prøvelse af dom afsagt den 13. januar 2004 af De Europæiske Fællesskabers Ret i Første Instans (Første Afdeling) i sag T-67/01, JCB Service mod Kommissionen for De Europæiske Fællesskaber

12.6.2004   
            
            
               DA
            
            
               Den Europæiske Unions Tidende
            
            
               C 156/3
            
         Appel iværksat den 5. april 2004 af JCB Service til prøvelse af dom afsagt den 13. januar 2004 af De Europæiske Fællesskabers Ret i Første Instans (Første Afdeling) i sag T-67/01, JCB Service mod Kommissionen for De Europæiske Fællesskaber
   (Sag C-167/04 P)
   (2004/C 156/07)
   Ved De Europæiske Fællesskabers Domstol er der den 5. april 2004 iværksat appel af JCB Service ved lawyer E. Morgon de Rivery, til prøvelse af dom afsagt den 13. januar 2004 af De Europæiske Fællesskabers Ret i Første Instans (Første Afdeling) i sag T-67/01 (1), JCB Service mod Kommissionen for De Europæiske Fællesskaber.
   Appellanten har nedlagt følgende påstande:
   
               1.
            
            
               Retten i Første Instans' dom af 13. januar 2004 i sag T-67/01, JCB Service mod Kommissionen for De Europæiske Fællesskaber, ophæves i sin helhed, idet appellantens ret til kontradiktion i strid med fællesskabsretten er blevet tilsidesat ved denne dom.
            
         
               2.
            
            
               Alternativt til påstand 1: Retten i Første Instans' dom af 13. januar 2004 i sag T-67/01, JCB Service mod Kommissionen for De Europæiske Fællesskaber, ophæves, for så vidt som dommen dels fastslår, at der er foretaget en generel begrænsning i de anerkendte britiske, irske, franske og italienske forhandleres passive salg samt en begrænsning af forsyningskilderne for forhandlere i Frankrig og Italien, hvilket har forhindret krydsleverancer mellem forhandlerne, dels pålægger JCB en bøde for disse påståede overtrædelser.
            
         
               3.
            
            
               Domstolen træffer i medfør af artikel 61 i statutten for Domstolen selv endelig afgørelse i sag T-67/01 og annullerer herefter, helt eller delvist, Kommissionens beslutning af 21. december 2000 i sag COMP.F.1/35.918 (2). Den bøde på 30 mio. EUR, som JCB Service blev pålagt ved Retten i Første Instans' dom af 13. januar 2004 i sag T-67/01, JCB Service mod Kommissionen for De Europæiske Fællesskaber, ophæves eller nedsættes inden for rammerne af Domstolens fulde prøvelsesret.
            
         
               4.
            
            
               Kommissionen tilpligtes at betale appellantens omkostninger for Retten i Første Instans og for Domstolen i henhold til artikel 69 i Domstolens procesreglement.
            
         
               5.
            
            
               Alternativt til påstand 3: Såfremt Domstolen ikke selv træffer afgørelse i sagen: Afgørelsen om sagens omkostninger udsættes, og sagen hjemvises til Retten i Første Instans til fornyet afgørelse i overensstemmelse med Domstolens dom.
            
         Søgsmålsgrunde og væsentligste argumenter:
   Første anbringende
   Appellanten har gjort gældende, at Retten i Første Instans (herefter »Retten«) har tilsidesat fællesskabsbestemmelserne ved ikke at give appellanten medhold i anbringendet om, at selskabets ret til kontradiktion er blevet tilsidesat. For det første har appellanten anført, at selskabets ret til kontradiktion er blevet tilsidesat som følge af, at proceduren for Kommissionen, som varede 27 år (fra tidspunktet for anmeldelsen til Kommissionen traf sin beslutning), var urimelig lang, hvilket har hindret det i at gøre brug af sine rettigheder som anmelder. Retten har begået en retlig fejl ved at se bort fra de konsekvenser, som denne tilsidesættelse fik for appellantens muligheder for at tilrettelægge et effektivt forsvar. For det andet har appellanten gjort gældende, at selskabets ret til at nyde godt af en formodning om, at det var uskyldigt, ligeledes er blevet tilsidesat som følge af, at Retten ikke har taget visse beviser, som talte til dets fordel, i betragtning, ikke har anvendt metoden »faisceau d'indices« (»en række indicier«) ved bevisbedømmelsen, og ikke har truffet en tilstrækkeligt begrundet og upartisk afgørelse.
   Andet anbringende
   Appellanten har gjort gældende, at Retten har overtrådt artikel 81 EF ved at fastslå, at appellanten i) har pålagt sine britiske, irske, franske og italienske forhandlere et generelt forbud mod passivt salg, og ii) har begrænset forsyningskilderne for dets franske og italienske forhandlere, på grundlag af en fejlagtig afgrænsning af de faktiske omstændigheder, en fordrejning af beviserne og en forkert anvendelse af Fællesskabets konkurrenceregler. Dette har medført, at forbuddet i artikel 81 EF er blevet håndhævet på en måde, som klart er i strid med bestemmelsens ordlyd og formål.
   Tredje anbringende
   Dette anbringende vedrører fastsættelsen af bøden. Appellanten har i denne forbindelse anført, at Retten har overtrådt artikel 15 i forordning nr. 17 ved at tilsidesætte grundlæggende principper for bødefastsættelsen, herunder princippet om god forvaltningsskik, princippet om private parters berettigede forventning og princippet om en retfærdig strafudmåling, samt ved at foretage en forkert bedømmelse af grovheden og varigheden af de påståede overtrædelser såvel som af de formildende og skærpende omstændigheder.
   
      (1)  EFT C 186 af 30.6.2001, s. 9.
   
      (2)  EFT L 69 af 12.3.2003, s. 1.